Predkladacia správa

Návrh na uzavretie Dohody medzi vládou Slovenskej republiky a Kabinetom ministrov Ukrajiny o medzinárodnej kombinovanej doprave sa predkladá ako iniciatívny materiál. 
Ministerstvo dopravy, pôšt a telekomunikácií Slovenskej republiky iniciovalo uzavretie dohody už v roku 1998 s cieľom napomôcť smerovanie tovarových tokov cez Slovenskú republiku a podporiť využívanie  terminálu kombinovanej dopravy pri obci Dobrá. Text dohody sa pripravoval korešpondenčnou cestou. V septembri 2004 bol zaslaný Európskej komisii na posúdenie, ktorá nemala k návrhu zásadné pripomienky. Prvé rokovanie k návrhu dohody s ukrajinskou stranou sa uskutočnilo až v tomto roku. Bol na ňom dohodnutý spoločný návrh dohody, ktorý bol na Ukrajine už posúdený kompetentnými orgánmi bez pripomienok. 
Dohoda upravuje vykonávanie medzinárodnej kombinovanej dopravy medzi Slovenskom a Ukrajinou a tranzit cez ich územia, vymedzuje podmienky vykonávania sprevádzanej a nesprevádzanej kombinovanej dopravy, prekračovania hraníc, dodržiavanie vnútroštátnych právnych predpisov, sankcionovanie za ich porušenie a zároveň vyjadruje podporu pre vykonávanie kombinovanej dopravy.
Predkladaný text dohody je v súlade s právnym poriadkom Slovenskej republiky, rozširuje jej bilaterálnu právnu základňu a jej články zabezpečujú súlad dohody so záväzkami Slovenskej republiky ako členského štátu Európskej únie. Zohľadňuje rezolúcie a zásady prijaté v rámci Hospodárskej komisie OSN, Európskej konferencie ministrov dopravy a právo Európskej únie. Európska komisia nemala k návrhu dohody žiadne pripomienky. 
Materiál nemá vplyv na štátny rozpočet, rozpočty vyšších územných celkov a obcí,  na zamestnanosť, na tvorbu pracovných miest, ani na podnikateľské prostredie, a teda doložku finančných, ekonomických vplyvov, vplyvov na zamestnanosť a podnikateľské prostredie nebolo potrebné vypracovať.
Dohoda má priaznivý dopad na životné prostredie. Cieľom dohody je napomôcť presun cestnej nákladnej dopravy na železnicu a koordinovať spoluprácu oboch štátov v tejto oblasti. 
Navrhovaná právna úprava je v súlade so všeobecnými záväznými zásadami európskeho a medzinárodného práva a so záväzkami z iných platných dohôd. Nezakladá priame práva ani povinnosti fyzických osôb alebo právnických osôb a nepresahuje rámec platnej legislatívy. Ide o medzinárodnú dohodu, ktorá je podľa vnútroštátnych právnych predpisov zmluvou vládnej povahy. Z uvedeného dôvodu nie je potrebné vypracovať doložku prednosti medzinárodnej zmluvy pred zákonmi Slovenskej republiky a nevyžaduje súhlas Národnej rady Slovenskej republiky. 							
Dohoda podlieha schváleniu podľa vnútroštátnych predpisov každej zmluvnej strany a nadobudne platnosť šesťdesiatym dňom po vzájomnom písomnom oznámení oboch zmluvných strán diplomatickou cestou, že boli splnené všetky podmienky ustanovené vnútroštátnymi právnymi predpismi na nadobudnutie platnosti tejto dohody.